সুকান্ত ভট্টাচার্যের আঠারো বছর বয়স কবিতার নিম্নলিখিত স্তবকটির সংক্ষিপ্ত বিশ্লেষণ লেখ:
আঠারো বছর বয়স যে দুর্বার
পথে প্রান্তরে ছোটায় বহু তুফান,
দুর্যোগে হাল ঠিক মতো রাখা ভার
ক্ষত-বিক্ষত হয় সহস্র প্রাণ।
আঠারো বছর বয়সের তরুণেরা অপ্রতিরোধ্য, তারা এগিয়ে চলে দুর্বার গতিতে। ভীষণ ঝড়ে যেমন পৃথিবী লন্ডভন্ড হয়ে যায়, তেমনি তারা বৈপ্লবিক চিন্তাধারা ও কর্মকাণ্ডের মাধ্যমে নবযুগের অভ্যুত্থান ঘটানোর চেষ্টায় লিপ্ত হয়। কিন্তু এই নতুন পথ সদা সহজ ও মসৃণ নয়। এই পথে চলতে চলতে কখনও ভুল হয়, কখনও থাকে পথভ্রষ্ট হওয়ার সম্ভাবনা। আর এই ঠিক-ভুলের গোলকধাঁধায় ঘুরতে ঘুরতে প্রতিনিয়ত শতশত তরুণ প্রাণ-মন রক্তাক্ত ও ক্ষত-বিক্ষত হতে থাকে।